## Odluka o osnivanju Republičkog fonda "Zrinski I Frankopani"

### NN 23/1991 (20.5.1991.), Odluka o osnivanju Republičkog fonda "Zrinski I Frankopani"

# VLADA REPUBLIKE HRVATSKE

Na temelju članka 23. stavka 2. Zakona o Vladi Republike Hrvatske ("Narodne
novine", br. 41/90, 8/91 i 14/91), Vlada Republike Hrvatske, na svojoj
sjednici od 14. svibnja 1991. godine, donijela je

## ODLUKU

### o osnivanju Republičkog fonda "Zrinski I Frankopani"

I.

Ovom se odlukom, u sastavu Ministarstva rada i socijalne skrbi, osniva
Republički fond za pružanje posebnih novčanih i drugih pomoći osobama,
koje pri obavljanju službenih dužnosti po nalogu nadležnih organa Republike
Hrvatske u obrani suvereniteta Republike Hrvatske od 30. svibnja 1990.
godine, budu ranjene ili ozlijeđene. Ova odluka primjenjivat će se i na
članove obitelji poginulih ili umrlih zbog zadobivenih rana ili ozljeda.

II.

Naziv fonda je Republički fond "Zrinski i Frankopani" (dalje:
Fond) sa sjedištem u Zagrebu, Ulica 8. maja br. 42.

III.

Sredstva Fonda osiguravaju se:

- iz proračuna Republike Hrvatske,

- putem dobrovoljnih dinarskih i deviznih priloga građana, poduzeća,
i drugih pravnih i fizičkih osoba, te

- iz drugih izvora. Sredstva Fonda, dinarska i devizna, drže se na posebnom
računu koji će otvoriti.Ministarstvo rada i socijalne skrbi u roku od tri
dana od dana donošenja ove odluke.

IV.

Fondom upravlja Upravni odbor. Upravni odbor ima predsjednika i šest
članova koje imenuje Vlada Republike Hrvatske. Upravni odbor donosi odluke
većinom glasova svih članova.

V.

Predsjednik Upravnog odbora predstavlja Fond i potpisuje akte koje donosi
Upravni odbor.

VI.

Fond ima štambilj okruglog oblika koji sadrži tekst: Republika Hrvatska,
Ministarstvo rada i socijalne skrbi, Republički fond "Zrinski i Frankopani",
Zagreb.

VII.

Stručne i računovodstvene i ostale tehničke poslove za Fond obavljaju
službe Ministarstva rada i socijalne skrbi.

VIII.

Sredstva Fonda koriste se za isplatu stalne, privremene i jednokratne
novčane pomoći, te druge oblike pomoći. Pravilnikom kojeg utvrđuje Upravni
odbor Fonda uz suglasnost Ministarstva rada i socijalne skrbi utvrdit će
se kriteriji za dodjelu pomoći te vrsta i visina sredstava koja se mogu
dodjeljivati.

IX.

Upravni odbor za svaki pojedini slučaj dodjele pomoći donosi odgovarajuće
rješenje. Protiv rješenja iz stavka 1. ove točke može se izjaviti žalba
u roku od 15 dana Ministarstvu rada i socijalne skrbi. Odluka po žalbi
je konačna.

X.

Rješenja o dodjeli pomoći izvršava Služba za računovodstvene poslove
Ministarstva rada i socijalne skrbi.

XI.

Na primanja po ovoj odluci ne plaćaju se izravni porezi i doprinosi.
Primanja po ovoj odluci ne utječu na ostvarivanje drugih socijalnih prava.

XII.

Rad Fonda je javan. Javnost rada Fonda osigurava se obavještavanjem
javnosti putem sredstava javnog priopćavanja o izvorima, visini i korištenju
sredstava Fonda.

XIII.

Rad Fonda nadzire Vlada Republike Hrvatske. Upravni odbor dužan je o
svom radu, izvorima, visini i dinamici ostvarivanja prihoda, te o utrošku
sredstava podnositi izvješće Vladi Republike Hrvatske najmanje dvaput godišnje.

XIV.

Ova odluka stupa na snagu danom objave u "Narodnim novinama".

Klasa: 611-01/91-01/12

Urbroj : 5030104-91-2

Zagreb, 14. svibnja 1991.

Predsjednik

**Josip Manolić, v. r.**

Odluka, NN 23/1991-687